Table-tennis: Rachel Mifsud u Femminile Ausoni Enna promossi għas-Serie A2 fl-Italja L-atleta Maltija tat-Table Tennis Rachel Mifsud, flimkien mat-team A.S.D. T.T. Ausonia Enna (Sqallijja), għadha kif irritornat mill-Italja fejn ikkompetiet fil-play-offs għall-promozzjoni fil-Kampjonat Taljan Femminile Serie A2. It-team kellu prestazzjoni eċċellenti tant li ġie promoss fis-Serie A2 għall-istaġun li ġej. Il-playoffs intlagħbu f'Terni, fiċ-ċentru nazzjonali tat-Table Tennis tal-Italja. It-team lagħab fi grupp mat-timijiet Tirolan ASC TT AUER ORA (favoriti fil-grupp u titolari fis-Serie B), TECO FOODLAB minn Cortemaggiore (Piacenza) u TENNISTAVOLO CASPER minn Reggio Calabria. Il-klassifika finali rat lit-team Ausonia Enna ta' Mifsud fil-quċċata bi tliet rebħiet. Fl-ewwel ġurnata, taħt il-gwida tal-coach Vasil Hristozov, it-team rebaħ lill-favoriti AUER ORA bl-iscore ta' 4-1. L-istess riżultat (4-1) irrepetewh mat-team minn Piacenza. B'dawn ir-riżultati parziali fi tmien l-ewwel ġurnata, it-team Ausonia Enna kien diġá garantit il-promozzjoni. L-għada l-Ausonia lagħbet kontra Casper ta' Reggio Calabria. Hawnhekk huma ħadu it-tielet rebħa mistħoqqa bl-iscore ta' 4-2. Għal din il-logħba, il-coach Hsitrozov kien assistit mill-coach Maltija tal-MTTK Katia Mifsud. It-team huwa kompost mill-player ta' esperjenza Yuliya Markova u l-player Martina Tirrito li hija kklassifikata numru 80 fl-Italja. Dawn iż-żewġ players it-tnejn spiċċaw il-kampjonat bla telfa. Il-pleayer Maltija Rachel Mifsud, mill-MTTK, iddebuttat mat-team dan l-istaġun. Rachel Mifsud titħarreġ fil-Malta Table Tennis Club. Għal aktar informazzjoni dwar taħriġ fit-Table Tennis għal kull etá u livell morru fuq https://maltattk.com/ jew ċemplu fuq (+356) 79288297.